CELEX: 32022D0465
Language: hr
Date: 2022-03-21 00:00:00
Title: Provedbena odluka Komisije (EU) 2022/465 оd 21. ožujka 2022. o izmjeni Provedbene odluke (EU) 2019/570 u pogledu mobilnih laboratorijskih kapaciteta sustava rescEU i kapaciteta sustava rescEU za otkrivanje, uzorkovanje, identifikaciju i praćenje KBRN-a (priopćeno pod brojem dokumenta C(2022) 1831) (Tekst značajan za EGP)

23.3.2022   
               
               
                  HR
               
               
                  Službeni list Europske unije
               
               
                  L 94/6
               
            
         PROVEDBENA ODLUKA KOMISIJE (EU) 2022/465
         оd 21. ožujka 2022.
         o izmjeni Provedbene odluke (EU) 2019/570 u pogledu mobilnih laboratorijskih kapaciteta sustava rescEU i kapaciteta sustava rescEU za otkrivanje, uzorkovanje, identifikaciju i praćenje KBRN-a
         
            
               (priopćeno pod brojem dokumenta C(2022) 1831)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku br. 1313/2013/EU Europskog parlamenta i Vijeća od 17. prosinca 2013. o Mehanizmu Unije za civilnu zaštitu (1), a posebno njezin članak 32. stavak 1. točku (g),
         budući da:
         
                     (1)
                  
                  
                     Odlukom br. 1313/2013/EU utvrđuje se pravni okvir sustava rescEU, odnosno pričuve kapaciteta na razini Unije kojima se želi pružiti pomoć u vrlo zahtjevnim situacijama u kojima se ukupnim postojećim kapacitetima na nacionalnoj razini i onima koje države članice stave na raspolaganje u Europskim udruženim sredstvima za civilnu zaštitu ne može djelotvorno odgovoriti na prirodne katastrofe i katastrofe uzrokovane ljudskim djelovanjem.
                  
               
                     (2)
                  
                  
                     U skladu s člankom 12. stavkom 2. Odluke br. 1313/2013/EU kapaciteti sustava rescEU utvrđuju se uzimajući u obzir utvrđene i nove rizike, sveukupne kapacitete i nedostatke na razini Unije. Postoje četiri područja na koja bi se rescEU trebao posebno usredotočiti, a to su gašenje šumskih požara iz zraka, kemijske, biološke, radiološke i nuklearne („KBRN”) nesreće, hitna medicinska pomoć te prijevoz i logistika.
                  
               
                     (3)
                  
                  
                     Provedbenom odlukom Komisije (EU) 2019/570 (2) utvrđuju se početni sastav sustava rescEU s obzirom na kapacitete i zahtjevi u pogledu kvalitete. Pričuva sustava rescEU zasad se sastoji od kapaciteta za gašenje šumskih požara iz zraka, kapaciteta za medicinsku evakuaciju zrakom, zdravstvenih timova za hitne slučajeve, zaliha medicinske opreme ili osobne zaštitne opreme ili obiju vrsta opreme, kapaciteta za dekontaminaciju KBRN materijala, kapaciteta za stvaranje zaliha za zaštitu od KBRN-a, kapaciteta za privremena skloništa i kapaciteta za prijevoz i logistiku.
                  
               
                     (4)
                  
                  
                     Analizom utvrđenih i novih rizika te kapaciteta i nedostataka na razini Unije utvrđena je potreba za potporom aktivnostima civilne zaštite, što će se postići osiguravanjem kapaciteta za otkrivanje, uzorkovanje, identifikaciju i praćenje KBRN-a na terenu radi odgovora na hitne situacije (tj. radi ublažavanja štetnih posljedica za život ili zdravlje ljudi uzrokovanih KBRN tvarima), za potragu za KBRN tvarima (tj. za utvrđivanje lokacije tih tvari izvan regulatorne kontrole), za odgovor na sigurnosne događaje (tj. za odgovor na moguće kaznene ili namjerne nedopuštene radnje koje uključuju KBRN tvari ili su usmjerene na njih) i za nadzor velikih događanja (tj. za sprečavanje kaznenih ili namjernih nedopuštenih radnji koje uključuju KBRN tvari).
                  
               
                     (5)
                  
                  
                     Kapaciteti bi trebali uključivati vanjsku potporu (reachback) za tehničku procjenu za aktivnosti otkrivanja, uzorkovanja, identifikacije i praćenja KBRN-a koje se provode u okviru Mehanizma Unije. Ta komponenta vanjske potpore trebala bi biti dostupna i nacionalnim tijelima. Vanjsku potporu mogla bi pružati jedna institucija ili skupina specijaliziranih institucija.
                  
               
                     (6)
                  
                  
                     Kapaciteti su predviđeni kao jedinstveni paket visokog stupnja unutarnje prilagodljivosti i modularnosti kako bi, ako bude potrebno, bilo moguće zasebno uvođenje njegovih pojedinačnih komponenata prilagođenih aktivnostima odgovora na hitne situacije, potrage, sigurnosnog odgovora ili nadzora, kao i specifičnoj kemijskoj, biološkoj, radiološkoj ili nuklearnoj opasnosti ili prijetnji.
                  
               
                     (7)
                  
                  
                     Analizom utvrđenih i novih rizika te kapaciteta i nedostataka na razini Unije utvrđena je i potreba za mobilnim laboratorijskim kapacitetima. Glavni je cilj mobilnih laboratorijskih kapaciteta osigurati fleksibilnu i prilagodljivu potporu u slučajevima u kojima su preopterećeni kapaciteti država članica za otkrivanje, analizu ili provjeru patogena ili KBRN tvari. Naglasak kod mobilnih laboratorijskih kapaciteta mogao bi biti na različitim specijalizacijama, s visokim stupnjem prilagodljivosti, modularnosti i interoperabilnosti.
                  
               
                     (8)
                  
                  
                     U skladu s člankom 12. stavkom 4. Odluke br. 1313/2013/EU zahtjevi kvalitete u okviru sustava rescEU trebali bi se temeljiti na uspostavljenim međunarodnim normama, ako takve norme već postoje. Zahtjevi kvalitete za biološku komponentu mobilnih laboratorija trebali bi se stoga temeljiti na klasifikaciji mobilnih laboratorija za brzi odgovor (3) Svjetske zdravstvene organizacije.
                  
               
                     (9)
                  
                  
                     Trebalo bi utvrditi kapacitete za otkrivanje, uzorkovanje, identifikaciju i praćenje KBRN-a te mobilne laboratorijske kapacitete kako bi se odgovorilo na rizike male vjerojatnosti, ali visokog učinka, u skladu s kategorijama iz članka 3.d Provedbene odluke (EU) 2019/570 i nakon savjetovanja s državama članicama.
                  
               
                     (10)
                  
                  
                     Provedbenu odluku (EU) 2019/570 trebalo bi stoga na odgovarajući način izmijeniti.
                  
               
                     (11)
                  
                  
                     Mjere predviđene ovom Odlukom u skladu su s mišljenjem odbora iz članka 33. stavka 1. Odluke br. 1313/2013/EU,
                  
               DONIJELA JE OVU ODLUKU:
         
            Članak 1.
            Provedbena odluka (EU) 2019/570 mijenja se kako slijedi:
            
                        (1)
                     
                     
                        u članku 1.a dodaje se sljedeća točka 4.:
                        
                           „(4)   ,vanjska potpora՚ znači postupak dobivanja potpore od subjekata koji nisu raspoređeni na terenu.”;
                        
                     
                  
                        (2)
                     
                     
                        u članku 2. stavak 2. mijenja se kako slijedi:
                        
                                    (a)
                                 
                                 
                                    točka (j) zamjenjuje se sljedećim:
                                    
                                                „(j)
                                             
                                             
                                                kapacitete za prijevoz i logistiku;”;
                                             
                                          
                              
                                    (b)
                                 
                                 
                                    dodaju se sljedeće točke:
                                    
                                                „(k)
                                             
                                             
                                                kapacitete za otkrivanje, uzorkovanje, identifikaciju i praćenje KBRN-a za odgovor na hitne situacije, za aktivnosti potrage, za odgovor na sigurnosne događaje i za nadzor velikih događanja;
                                             
                                          
                                                (l)
                                             
                                             
                                                mobilne laboratorijske kapacitete.”;
                                             
                                          
                              
                  
                        (3)
                     
                     
                        članak 3.a zamjenjuje se sljedećim:
                        
                           „Članak 3.a
                           Prihvatljivi troškovi sustava rescEU za medicinsku evakuaciju zrakom, zdravstveni tim za hitne slučajeve tip 2 i tip 3, stvaranje zaliha medicinske opreme, dekontaminaciju KBRN materijala, stvaranje zaliha za zaštitu od KBRN-a, privremena skloništa, prijevoz, logistiku, otkrivanje, uzorkovanje, identifikaciju i praćenje KBRN-a te mobilne laboratorijske kapacitete
                           Pri izračunu ukupnih prihvatljivih troškova kapaciteta sustava rescEU uzimaju se u obzir sve kategorije troškova iz Priloga I.A Odluci br. 1313/2013/EU.”;
                        
                     
                  
                        (4)
                     
                     
                        u članku 3.e stavci 3. i 4. zamjenjuju se sljedećim:
                        
                           „3.   Kapaciteti sustava rescEU na koje se upućuje u članku 2. stavku 2. točkama od (c) do (l) uspostavljaju se s ciljem upravljanja rizicima male vjerojatnosti, ali visokog učinka.
                        
                        
                           4.   Kad se kapaciteti sustava rescEU na koje se upućuje u članku 2. stavku 2. točkama od (c) do (l) raspoređuju u okviru Mehanizma Unije, financijskom pomoći Unije pokriva se 100 % operativnih troškova u skladu s člankom 23. stavkom 4.b Odluke br. 1313/2013/EU.”;
                        
                     
                  
                        (5)
                     
                     
                        Prilog se mijenja u skladu s Prilogom ovoj Odluci.
                     
                  
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 21. ožujka 2022.
            
               
                  Za Komisiju
               
               Janez LENARČIČ
               
                  Član Komisije
               
            
         
         
            (1)  SL L 347, 20.12.2013., str. 924.
         
         
            (2)  Provedbena odluka Komisije (EU) 2019/570 оd 8. travnja 2019. o utvrđivanju pravila za provedbu Odluke br. 1313/2013/EU Europskog parlamenta i Vijeća u pogledu kapaciteta sustava rescEU i o izmjeni Provedbene odluke Komisije 2014/762/EU (SL L 99, 10.4.2019., str. 41.).
         
            (3)  Smjernice za klasifikaciju mobilnih laboratorija za brzi odgovor (RRML). Kopenhagen: Regionalni ured Svjetske zdravstvene organizacije za Europu; 2021.
      
      
         
            PRILOG
            U Prilogu Provedbenoj odluci Komisije (EU) 2019/570 dodaju se sljedeći odjeljci 11. i 12.:
            
               „11.   Kapaciteti za otkrivanje, uzorkovanje, identifikaciju i praćenje KBRN-a za odgovor na hitne situacije, za aktivnosti potrage, za odgovor na sigurnosne događaje i za nadzor velikih događanja
               
               
                           
                                        
                                    
                                    
                                       Zadaće
                                    
                                 
                        
                           
                                       —
                                    
                                    
                                       Kapaciteti za otkrivanje, uzorkovanje, identifikaciju i praćenje KBRN-a u koji je uključena vanjska potpora, a koji se može rasporediti za odgovor na hitne situacije, za aktivnosti potrage, za odgovor na sigurnosne događaje i za nadzor velikih događanja  (1).
                                    
                                 
                     
                           
                                        
                                    
                                    
                                       Kapaciteti
                                    
                                 
                        
                           
                                       —
                                    
                                    
                                       Sposobnost pružanja operativne potpore za odgovor na hitne situacije (2), i to otkrivanjem, uzorkovanjem, identifikacijom i praćenjem KBRN-a na terenu.
                                    
                                 
                                       —
                                    
                                    
                                       Sposobnost pružanja potpore za aktivnosti potrage, i to otkrivanjem, uzorkovanjem, identifikacijom i praćenjem KBRN-a na terenu.
                                    
                                 
                                       —
                                    
                                    
                                       Sposobnost pružanja operativne potpore za odgovor na sigurnosne događaje, i to otkrivanjem, uzorkovanjem, identifikacijom i praćenjem KBRN-a na terenu. To uključuje mogućnost pružanja potpore nadležnom tijelu države članice ili treće zemlje koja upućuje zahtjev (3) u njegovim nastojanjima da sačuva i prikupi forenzičke dokaze, osigura lanac nadzora i zaštiti klasificirane podatke.
                                    
                                 
                                       —
                                    
                                    
                                       Sposobnost pružanja potpore za aktivnosti nadzora velikih događanja, i to otkrivanjem, uzorkovanjem, identifikacijom i praćenjem KBRN-a na terenu.
                                    
                                 
                                       —
                                    
                                    
                                       Sposobnost pružanja neraspoređene vanjske potpore za tehničku procjenu za aktivnosti otkrivanja, uzorkovanja, identifikacije i praćenja KBRN-a te rješavanja sigurnosnih problema povezanih s tim aktivnostima.
                                    
                                 
                                       —
                                    
                                    
                                       Sposobnost pripreme i odgovora na operativne poteškoće u provedbi aktivnosti otkrivanja, uzorkovanja, identifikacije i praćenja KBRN-a u državi članici ili trećoj zemlji koja upućuje zahtjev, uzimajući u obzir procjene opasnosti i prijetnji te povezane planove, postupke i protokole države članice ili treće zemlje koja upućuje zahtjev.
                                    
                                 
                                       —
                                    
                                    
                                       Sposobnost djelovanja pod vodstvom države članice koja upućuje zahtjev, kako je navedeno u članku 12. stavcima 6. i 7. Odluke br. 1313/2013/EU, te sposobnost osiguravanja djelotvorne operativne veze i koordinacije s relevantnim tijelima države članice koja upućuje zahtjev (4).
                                    
                                 
                     
                           
                                        
                                    
                                    
                                       Glavne komponente
                                    
                                 
                        
                           
                                       —
                                    
                                    
                                       Skupina stručnjaka koji su u stanju procijeniti i planirati aktivnosti otkrivanja, uzorkovanja, identifikacije i praćenja KBRN-a na temelju procjena opasnosti i prijetnji države članice ili treće zemlje.
                                    
                                 
                                       —
                                    
                                    
                                       Skupina stručnjaka koje se može rasporediti i koji su osposobljeni za otkrivanje, uzorkovanje, identifikaciju i praćenje KBRN-a radi odgovora na hitne situacije, aktivnosti potrage, odgovora na sigurnosne događaje i aktivnosti nadzora.
                                    
                                 
                                       —
                                    
                                    
                                       Oprema i alati za otkrivanje, uzorkovanje, identifikaciju i praćenje KBRN-a koje se može rasporediti te sva potrebna prateća oprema, alati, resursi, vozila, potrošni materijal, sigurne komunikacijske i informacijske tehnologije i tehnologije razmjene podataka te mali terenski laboratoriji (5) ako se smatraju potrebnima za funkcionalnost kapaciteta.
                                    
                                 
                                       —
                                    
                                    
                                       Oprema, alati, resursi i potrošni materijal koje se može rasporediti, kao i odgovarajući sustav upravljanja, za rukovanje s kontaminiranim otpadom nastalim zbog aktivnosti otkrivanja, uzorkovanja, identifikacije i praćenja.
                                    
                                 
                                       —
                                    
                                    
                                       Sposobnost pružanja operativne vanjske potpore za tehničku i operativnu procjenu, posebno u području identifikacije, uzorkovanja i sigurnosti.
                                    
                                 
                                       —
                                    
                                    
                                       Odgovarajuća oprema, postupci, alati, resursi i potrošni materijal potrebni za sigurnost osoblja dok radi u opasnom okruženju, kao što su odgovarajući detektori, osobna zaštitna oprema ili komponente za dekontaminaciju, u skladu s postojećim primjenjivim pravnim zahtjevima i primjenjivim međunarodnim normama.
                                    
                                 
                     
                           
                                        
                                    
                                    
                                       Samodostatnost
                                    
                                 
                        
                           
                                       —
                                    
                                    
                                       Primjenjuje se članak 12. Provedbene odluke 2014/762/EU.
                                    
                                 
                     
                           
                                        
                                    
                                    
                                       Raspoređivanje
                                    
                                 
                        
                           
                                       —
                                    
                                    
                                       Raspoloživost za slanje komponenata koje se mogu rasporediti i dostupnost vanjske potpore za tehničku procjenu najviše 12 sati nakon prihvaćanja ponude.
                                    
                                 
                                       —
                                    
                                    
                                       Sposobnost provođenja operacija dekontaminacije najmanje 14 uzastopnih dana.
                                    
                                 
                                       —
                                    
                                    
                                       Kapaciteti mogu biti prethodno razmješteni u slučajevima zahtjeva za pomoć u skladu s člankom 15. stavkom 2. Odluke br. 1313/2013/EU i na temelju nacionalnih procjena prijetnji koje ukazuju na iznimnu situaciju povećanog rizika.
                                    
                                 
                     
            12.   Mobilni laboratorijski kapaciteti
            
            
                        Zadaće
                     
                     
                        
                                    —
                                 
                                 
                                    Osiguravanje modularnog, fleksibilnog i prilagodljivog mobilnog laboratorija koji može otkriti, analizirati ili provjeriti patogene ili KBRN tvari.
                                 
                              
                  
                        Kapaciteti
                     
                     
                        
                                    —
                                 
                                 
                                    Sposobnost vođenja laboratorijskih aktivnosti.
                                 
                              
                                    —
                                 
                                 
                                    Sposobnost ispitivanja i analize u skladu s postojećim primjenjivim međunarodnim normama, smjernicama i primjerima dobre prakse.
                                 
                              
                                    —
                                 
                                 
                                    Sposobnost rukovanja s patogenima ili KBRN tvarima iz različitih rizičnih skupina te pohrane i prijenosa povezanih podataka i analitičkih rezultata te upravljanja njima na siguran način.
                                 
                              
                                    —
                                 
                                 
                                    Sposobnost podupiranja javnozdravstvenih istraga, izvješćivanja o rezultatima i provjera uz očuvanje lanca nadzora i zaštitu klasificiranih informacija.
                                 
                              
                  
                        Glavne komponente
                     
                     
                        Stručnjaci
                        
                                    —
                                 
                                 
                                    Osoblje koje je odgovarajuće osposobljeno i opremljeno za obavljanje zadaća kako su definirane u rubrici „Zadaće”.
                                 
                              Logistika
                        
                                    —
                                 
                                 
                                    Razvoj odgovarajućih operativnih postupaka.
                                 
                              
                                    —
                                 
                                 
                                    Poznavanje carinskih pravila i posebnih zahtjeva povezanih s prelaskom granice mobilne laboratorijske opreme, reagensa i osoblja.
                                 
                              Upravljanje informacijama
                        
                                    —
                                 
                                 
                                    Komunikacijski sustav sa zaštićenom i nezaštićenom IT mrežom (LAN) za osiguravanje internetske veze, upravljanja podacima i razmjene podataka, među ostalim u udaljenim područjima.
                                 
                              
                                    —
                                 
                                 
                                    Sustav upravljanja laboratorijskim informacijama.
                                 
                              Oprema
                        
                                    —
                                 
                                 
                                    Odgovarajuća oprema i potrošni materijal koji su potrebni za obavljanje ključnih zadaća i funkcija.
                                 
                              
                                    —
                                 
                                 
                                    Odgovarajući alati i resursi sustava za potporu za obavljanje ključnih zadaća i funkcija.
                                 
                              Sigurnost
                        
                                    —
                                 
                                 
                                    Odgovarajuća oprema, postupci, alati, resursi i potrošni materijal, uključujući odgovarajuće sustave gospodarenja otpadom, potrebni za sigurnost osoblja, stanovništva u okolini i okoliša dok radi s opasnim KBRN tvarima ili patogenima, u skladu s postojećim primjenjivim pravnim zahtjevima i primjenjivim međunarodnim normama.
                                 
                              
                  
                        Samodostatnost
                     
                     
                        
                                    —
                                 
                                 
                                    Kapaciteti bi trebali biti dovoljni za samodostatnost najmanje 14 dana.
                                 
                              
                                    —
                                 
                                 
                                    Primjenjuje se članak 12. stavci 1. i 2. Provedbene odluke 2014/762/EU.
                                 
                              
                  
                        Raspoređivanje
                     
                     
                        
                                    —
                                 
                                 
                                    Raspoloživost za slanje najkasnije 12 sati od prihvaćanja ponude.”
                                 
                              
                  
               (1)  Svako događanje na kojem na temelju nacionalnih procjena prijetnji mogu biti potrebne aktivnosti nadzora KBRN-a (npr. velika javna okupljanja, sportska natjecanja, sastanci čelnika država, koncerti, svjetske izložbe).
            
               (2)  Obuhvaća sve vrste prirodnih opasnosti ili opasnosti izazvanih ljudskim djelovanjem koje uključuju opasne materijale ili KBRN tvari. Primjeri su krizne situacije koje su posljedica prirodnih katastrofa, industrijskih, prometnih ili istraživačkih aktivnosti, kaznenih ili namjernih nedopuštenih radnji, terorističkih djela ili oružanih sukoba odnosno satelitskih nesreća i svemirskog otpada.
            
               (3)  U skladu s člankom 12. stavkom 10. Odluke br. 1313/2013/EU, ako bi katastrofa izvan Unije mogla znatno utjecati na jednu ili više država članica ili njihove građane, moguće je rasporediti rescEU kapacitete.
            
               (4)  Kao što su tijela povezana s civilnom zaštitom, kaznenim progonom, obavještajnim podacima, odlaganjem eksplozivnih sredstava ili tehničkom potporom.
            
               (5)  Npr. kao potpora početnoj analizi uzoraka.